b'\n_START_ARTICLE_\nValentin Inzko\n_START_SECTION_\n\xc5\xbdivljenje\n_START_PARAGRAPH_\nValentin Inzko (tudi Zdravko Inzko) se je rodil v slovenski dru\xc5\xbeini v Celovcu na avstrijskem Koro\xc5\xa1kem. Njegov o\xc4\x8de, Valentin Inzko starej\xc5\xa1i, je bil znan kulturni in politi\xc4\x8dni predstavnik slovenske manj\xc5\xa1ine na Koro\xc5\xa1kem. Valentin mlaj\xc5\xa1i je obiskoval dvojezi\xc4\x8dno \xc5\xa1olo na Sve\xc4\x8dah v ob\xc4\x8dini Bistrici v Ro\xc5\xbeu. Po kon\xc4\x8dani slovenski srednji \xc5\xa1oli v Celovcu leta 1967, se je vpisal na Univerzo v Gradcu, kjer je \xc5\xa1tudiral pravo in filologijo. Med letoma 1972 in 1974 je obiskoval Diplomatsko akademijo na Dunaju._NEWLINE_Leta 1974 je za\xc4\x8del delati na avstrijskem zunanjem ministrstvu. Med letoma 1982 in 1986 je delal kot tiskovni predstavnik na avstrijskem konzulatu v Beogradu. Nato je od\xc5\xa1el v Mongolijo in na Sri Lanko v okviru avstrijske misije pri Zdru\xc5\xbeenih narodih. Zaradi domoto\xc5\xbeja se je leta 1990 vrnil in do leta 1996 delal kot kulturni ata\xc5\xa1e v Pragi. V letih 1996 in 1999 je bil avstrijski veleposlanik v Bosni in Hercegovini. Leta 2005 ga je avstrijski predsednik imenoval za avstrijskega veleposlanika v Sloveniji. Marca 2009 je postal sedmi Visoki predstavnik za Bosno in Hercegovino. Inzko je tako postal \xc5\xbee drugi koro\xc5\xa1ki Slovenec po Wolfgangu Petritschu na tem mestu._NEWLINE_Poleg sloven\xc5\xa1\xc4\x8dine in nem\xc5\xa1\xc4\x8dine teko\xc4\x8de govori \xc5\xa1e hrva\xc5\xa1\xc4\x8dino in rusko in \xc4\x8de\xc5\xa1ko. Med drugim je prevedel delo V\xc3\xa1clava Havla \xc5\xbdivljenje v resnici in Mo\xc4\x8d brezmo\xc4\x8dnih v sloven\xc5\xa1\xc4\x8dino._NEWLINE_Junija 2010 je bil izvoljen za predsednika Narodnega sveta koro\xc5\xa1kih Slovencev._NEWLINE_Poro\xc4\x8den je z argentinsko Slovenko, operno pevko Bernardo Fink Inzko.'